《友竹轩》
明代·唐璧

管鲍去云远，友道良独艰。聚散若云雨，翻覆似波澜。

所以君子心，托交青琅玕。冉冉岁华暮，凄凄霜气寒。

劲节常不改，秀色仍可观。忘形日相对，不语心共闲。

我亦秉孤操，羞为桃李颜。何当结三益，白首相盘桓。

作者简介：广东南海人。举动必遵礼法，盛暑不去衣冠，母盲，奉侍甚谨，后遇良医得愈。公卿欲荐之，以母老无兄弟辞。